Prof. Ing. **Robert Redhammer**, PhD. (\* 21. november 1963, Bratislava) je slovenský elektrotechnik, výskumník, vysokoškolský pedagóg a funkcionár. V rokoch 2011 až 2019 bol rektorom Slovenskej technickej univerzity. Od 1. marca 2019 je predsedom Výkonnej rady Slovenskej akreditačnej agentúry pre vysoké školstvo.

Vzdelanie a kariéra
-------------------

Redhammer absolvoval  v roku 1988 odbor mikroelektronika na vtedajšej Elektrotechnickej fakulte Slovenskej vysokej školy technickej v Bratislave (dnes Fakulta elektrotechniky a informatiky - FEI STU) a získal titul Ing. Po absolvovaní zostal pracovať na fakulte ako výskumník. V rokoch 1991 – 1992 absolvoval pobyt na univerzite v Yorku v Anglicku. V roku 1993 získal titul kandidáta vied. Od roku 1994 pôsobil ako pedagóg na FEI STU. V roku 1995 bol habilitovaný na docenta v odbore elektronika. V rokoch 1997 – 2003 bol prodekanom FEI STU pre vedu a výskum a informačné technológie. V rokoch 2003- 2011 pôsobil ako prorektor STU pre vedu a výskum. V tejto funkcii inicioval vznik *Univerzitného technologického inkubátora* a založenie univerzitnej obchodnej spoločnosti *STU Scientific s.r.o*. 

Za profesora v odbore elektronika bol menovaný prezidentom Ivanom Gašparovičom 28. novembra 2011. Práve on v mene novovymenovaných profesorov sa poďakoval prezidentovi za získanie najvyššieho akademického titulu.

Redhammer je členom vedeckej rady Vysokého učení technického v Brně. Pôsobil tiež v Rade štátneho programu výskumu a vývoja, v predsedníctve Agentúry na podporu výskumu a vývoja (APVV). Predsedal Rade pre vedu a techniku, Rade vysokých škôl a bol tiež prezidentom Slovenskej vákuovej spoločnosti a členom exekutívy Medzinárodnej únie pre vákuovú fyziku, techniku a aplikácie.

Rektor Slovenskej technickej univerzity
---------------------------------------

Redhammer sa v roku 2011 uchádzal o miesto rektora až v tretích voľbách, po tom čo predchádzajúce skončili nezvolením rektora. Akademický senát STU ho s programom vyššej efektivity zvolil 14. februára 2011 za rektora rozdielom jedného hlasu. Na štvorročné funkčné obdobie bol vymenovaný 23. marca 2011. Vystriedal Vladimíra Báleša, za ktorého pôsobil ako prorektor. V roku 2011 vlastné príjmy univerzity tvorili 21% celkových príjmov, čo bolo najviac v slovenskom prostredí. V roku 2012 bol nominovaný na ocenenie Manažér roka. Trend vyzdvihol program vnútornej efektivity s ktorým bol Redhammer zvolený za rektora. Pod jeho vedením STU prijala Strategický rozvojový plán na roky 2012-2017.

Do druhého volebného obdobia ho Akademický senát STU zvolil spomedzi štyroch kandidátov 1. decembra 2014. Do funkcie ho prezident Andrej Kiska vymenoval 11. marca 2015. Program rektora bol, podľa hovorkyne univerzity, postavený „na pokračujúcej podpore výnimočných talentov v škole, a to vedcov, pedagógov a študentov". Medzi projekty podporované rektorom patrí vedecký park Science City Bratislava.

Svoje pôsobenie na STU ukončil 28. februára 2019.

Predseda Slovenskej akreditačnej agentúry
-----------------------------------------

1. marca 2019 sa stal predsedom Výkonnej rady Slovenskej akreditačnej agentúry pre vysoké školstvo.

Referencie
----------

1. 1 2 3   *Robert Redhammer: Profesijný životopis kandidáta na rektora 2015-2019* [online]. Bratislava: Slovenská technická univerzita v Bratislave, [cit. 2016-10-30]. Dostupné online.
2. 1 2 3 4   *Prezident Kiska vymenoval rektora STU Roberta Redhammera* [online]. Perex, 2015-03-11, [cit. 2016-10-01]. Dostupné online.
3. 1 2  TASR. Školstvo: SAA povedie R. Redhammer. *teraz.sk* (Bratislava: TASR), 2019-02-28. Dostupné online [cit. 2019-03-01]. [nefunkčný odkaz]
4. ↑   *www.absolventi.stuba.sk* [online]. www.absolventi.stuba.sk, [cit. 2016-11-05]. Dostupné online.
5. 1 2   *prof. Ing. Robert Redhammer, PhD.* [online]. Bratislava: Slovenská technická univerzita v Bratislave, [cit. 2016-10-30]. Dostupné online.
6. 1 2 3   *Nominácie Manažér roka 2012: Robert Redhammer* [online]. News and Media Holding a.s. 2012-10-17, [cit. 2016-10-01]. Dostupné online.
7. ↑   *Prezident Ivan Gašparovič vymenoval vysokoškolských profesorov* [online]. Kancelária prezidenta SR, 2011-11-28, [cit. 2016-10-01]. Dostupné online.
8. ↑   *prof. Ing. Robert Redhammer, PhD.* [online]. Brno: Vysoké učení technické v Brně, [cit. 2016-10-01]. Dostupné online. Archivované 2016-10-02 z originálu.
9. 1 2   *Prezident vymenoval rektora STU Redhammera* [online]. SITA, 2011-03-23, [cit. 2016-10-01]. Dostupné online.
10. ↑   *STU pod vedením Miroslava Fikara* [online]. Slovenská technická univerzita v Bratislave, 2019-03-01, [cit. 2019-03-04]. Dostupné online.

Externé odkazy
--------------

* profil na stránke Slovenskej technickej univerzity
* Redhammerov blog na sme.sk
* Rektor Slovenskej technickej univerzity: Aj moja dcéra študuje na Slovensku (rozhovor pre Denník N

Autoritné údaje: * ISNI: 0000 0000 5695 5632
* NK ČR: mzk2006355885
* VIAF: 84680273